Robert Hinderling

De **Robert Hinderling** (* 20. Jäner 1935 z Wintertuur, Kanton Züri; † 16. Juli 2011 z Bayreuth, Bäire) isch en Profässer us de Schwyz gsy, wo vo 1978 bis 2002 a de tüütschen Uniwèrsitèèt Bayreuth de Leerstuel für gèrmanistischi Linguischtik und Tialäktology ghaa hät. Èèr hät d Idee ghaa und die au durepraacht, das mer en *[[Bayerischer Sprachatlas|Bäirische Spraachatlas]]* sell mache. 1979 hät er für d Förderig vo de Tialäktforschig d Johann-Andreas-Schmeller-Gsellschaft ggründet, und 1980 hät er di eerscht *Bäirisch-Ööschterrychisch Tialäktology-Tagig* duregfüert.

## sys Läbe
Em Hinderling syn Vatter isch en refermierte Pfarer gsy. Er isch mit zää Gschwüschterte z Aarbig im Kanton Aargau und z Zolike im Kanton Züri uufgwachse. Er hät a den Uniwèrsitèète Basel, Bonn, Berlyn und Kopenhagen gstudiert. 1967 hät er a der Uniwèrsitèèt Züri bim Stefan Sonderegger mit em Theema *Studien zu den starken Verbalabstrakta des Germanischen* de Tokter gmachet. Und 1977 hät er sich mit em Theema *Die deutsch-[[Estnische Sprache|estnischen]] Lehnwortbeziehungen im Rahmen einer europäischen Lehnwortgeographie* habilitiert.

Er hät au na a anderen Uniwèrsitèèten umeglueget: z Turku/Åbo z Finnland, z Rengschburg z Bäire und z Mönster z Westfalen. Wo d Uniwèrsitèèt Bayreuth nöi ggründet woorden isch, isch er deet ane und hät deet vo 1978 bis zu syneren Emeritierig 2002 as Profässer für Germanistischi Linguischtik und Tialäktology gwürkt.

## sys Schaffe
Em Hinderling sys grooss Verdienscht isch gsy, das er – nach em Voorbild vom Spraachatlas vo de tüütsche Schwyz und vom Südweschttüütsche Spraachatlas – en Spraachatlas für ganz Bäire uufgläiset und bi de Bhöörde durepraacht hät. S Projäkt *[[Bayerischer Sprachatlas]]* hät sächs Täilprojäkt – äis für jede vo de sächs Regierigsbizirk vom Land – und teckt daademit de bäirisch, de schwööbisch und de fränkisch Spraachruum vom Freistaat vollschtändig ab.

Er hät au gsee, das d Tialäktology mee Förderig bruucht. Drum hät de Hinderling 1979 d Johann-Andreas-Schmeller-Gsellschaft gründet (de Johann Andreas Schmeller isch äine von früeschte Mundartforscher gsy). Die Gsellschaft git all Jaar en Band mit vil Uufsätz drin use und all paar Jaar de *[[Johann-Andreas-Schmeller-Preis|Johann-Andreas-Schmeller-Prys]]* für bsunders gueti dialäktoloogischi Aarbete. Nach em Voorbild vo den *[[Arbeitstagung zur alemannischen Dialektologie|Aarbetstagige zur alemanische Tialäktology]]* hät er 1980 di *Bäirisch-Ööschterrychische Tialäktology-Tagige* uufgläiset, wo sit doo all drüü Jaar emaal z Bäire und emaal z Ööschterrych stattfinded.

Intressiert hät sich de Hinderling au für spraachlichi Minderhäite. Imene groosse Projäkt händ er und syni Lüüt d Spraachminderhäite z Mitteleuropa nööcher aaglueget.

Verschideni Schüeler vom Hinderling händ spööter wichtigi Pöschte ghaa: De Ludwig M. Eichinger isch Profässer z Manne und Tiräkter vom Inschtituut für Tüütschi Spraach woorde (bis 2018), de Rüdiger Harnisch isch Profässer z Possa woorde (bis 2021), und der Anthony Rowley isch Redakzioonsläiter vom Bäirische Wöörterbuech z Münche woorde (bis 2019). 1995 hät de Hinderling vo syne Schüeler und Fründ e Fäschtschrift überchoo.

## Publikazioone (en Uuswaal)
**Monografye:**
* *Studien zu den starken Verbalabstrakta des Germanischen* (=&nbsp;*Quellen und Forschungen zur Sprach- und Kulturgeschichte der germanischen Völker.* N.&nbsp;F. Band 24). De Gruyter, Berlin 1967. Naatruckt au deet 2012.
* *Die deutsch-estnischen Lehnwortbeziehungen im Rahmen einer europäischen Lehnwortgeographie.* Harassowitz, Wiesbaden 1981.
* mit em Christopher J. Wickham: *Diendorf, Kr. Nabburg (Oberpfalz). Zinzenzell, Kr. Bogen* (=&nbsp;*Phonai.* Band 34). Niemeyer, Tübingen 1987.

**Usegäberschaft:**
* mit em Viktor Weibel: *Fimfchustim. Festschrift für Stefan Sonderegger zum 50. Geburtstag am 28.&nbsp;Juni 1977, dargebracht von seinen Schülern* (=&nbsp;*Bayreuther Beiträge zur Sprachwissenschaft.* Band 1). Sprach- und Literaturwissenschaftliche Fakultät der Universität Bayreuth, Bayreuth 1978.
* i Zämenaarbet mit em Ludwig Hitzenberger: *Rückläufiges estnisches Wörterbuch. Eesti keele pöördsõnaraamat (Sõnalõpuline leksikon). Reverse dictionary of the Estonian language* (=&nbsp;*Bayreuther Beiträge zur Sprachwissenschaft.* Band 2). Sprach- und Literaturwissenschaftliche Fakultät der Universität Bayreuth, Bayreuth 1979.
* mit em Richard J. Brunner und em Eberhard Dünninger: *Nach Volksworten jagend. Gedenkschrift zum 200. Geburtstag von Johann Andreas Schmeller* (=&nbsp;*Jahrbuch der Johann-Andreas-Schmeller-Gesellschaft 1984*). Sprach- und Literaturwissenschaftliche Fakultät der Universität, Bayreuth 1985.
* Ludwig von Rockinger: *An der Wiege der bayerischen Mundart-Grammatik und des bayerischen Wörterbuchs.* Neu herausgegeben, erweitert und mit einer Einleitung verstehen. Scientia, Aalen 1985.
* *Europäische Sprachminderheiten im Vergleich. Deutsch und andere Sprachen.* Vorträge gehalten auf der Tagung „Mehrsprachige Gemeinschaften im Vergleich“ Bayreuth 14.–16.&nbsp;Juli 1983. Steiner, Stuttgart 1986.
* mit em Ludwig M. Eichinger: *Handbuch der mitteleuropäischen Sprachminderheiten.* Narr, Tübingen 1996.
* *[[Sprachatlas von Nordostbayern]].* Band 1: *Lautgeographie I. Vertretung der mittelhochdeutschen Kurzvokale* (=&nbsp;*Bayerischer Sprachatlas.* Regionalteil 4). Heidelberg 2004.

## Literatuur
* Werner König: *Nachruf [auf] Robert Hinderling (20.01.1935 – 16.07.2011).* I: *Zeitschrift für Dialektologie und Linguistik.* Band 78/3, 2011, S.&nbsp;334&nbsp;f.

## Weblink
* ''Prof. Dr. Robert Hinderling.'' I: *germanistenverzeichnis.phil.uni-erlangen.de* (aaglueget am 24.&nbsp;Februar 2025; s Verzäichnis isch nach 1999 nüme naagfüert woorde).

## Fuessnoote